kardosdrur/scandi-wiki huggingface dataset:
Jørgen Ramskov

Jørgen Ramskov (født 8. marts 1957 i Horsens) er en dansk journalist og tidligere administrerende direktør for radiokanalen Radio24syv.

Ramskov blev student fra Horsens Statsskole i 1976 og blev uddannet journalist fra Danmarks Journalisthøjskole i 1988.

Som nyuddannet blev han reporter og redaktionssekretær ved Københavns Radio. Efter et som reporter på TV 2 Nyhederne vendte han i 1994 tilbage til DR, hvor han bl.a. har været producer, chef for DR Dokumentar, udlandsredaktør på Radioavisen, redaktionschef for DR's tv-fakta og programchef for DR1 fra 1998. I 2001 blev han tv-direktør i DR og havde bl.a. ansvaret for Danmarks værtskab for Eurovision Song Contest 2001, der blev afholdt i Parken.

Han skiftede i 2004 til en stilling som produktions- og udviklingsdirektør ved Det Danske Filminstitut, men blev i 2006 administrerende direktør for Nimbus Film. I 2009 blev han leder af Copenhagen Film Festivals, hvor han virkede i en periode.

Privat er han kæreste med journalist Lene Johansen.

Ramskov var tidligere kommunist og var i et par år omkring 1980 medlem af centralkomitéen i Kommunistisk Arbejderparti. Han kom fra et borgerligt hjem, men valgte tidligt en anden politisk vej. Han var med til at arrangere atomkraftmarcher og stifte en lokal afdeling af anti-atomkraftbevægelsen OOA.

Ramskov blev maoist og fandt samtidig arbejde på de store fabrikker, blandt andet et par år på maskinfabrikken Sabroe og senere seks år på flydedokken på Dannebrog Værft. I 1982 meldte han sig ud af KAP og kom senere ind på Journalisthøjskolen.

Noter

Eksterne henvisninger 
 
 Jørgen Ramskov på Facebook.com
 

Journalister fra Danmark
Personer fra Horsens
Ansatte i DR
Redaktører fra Danmark
Politikere fra KAP
Ansatte ved TV 2
Personer i Kraks Blå Bog
Studenter fra Horsens Statsskole
Ansatte ved Radio24syv
Palle Steffensen

Palle Steffensen (født 1965) er en dansk journalist. 

Steffensen har tidligere været kanalchef for DR1, medlem af chefredaktionen i DR Nyheder og redaktionschef for TV Avisen. Han har også været udviklingsredaktør på TV 2 Nyhederne og producent på Operation X. I dag er han selvstændig med egen kommunikationsvirksomhed og underviser desuden ved journalistuddannelserne på Roskilde Universitet, Syddansk Universitet og Danmarks Journalisthøjskole.

Palle Steffensen er storebror til Mads Steffensen der er studievært på P3, og Mark Steffensen der er indlandsredaktør i DR Nyheder.

Referencer

Eksterne henvisninger 

 Palle Steffensen  – Personlig hjemmeside

Journalister fra Danmark
Jan Larsen (journalist)

Jan Larsen (født 1951) er en dansk TV-journalist og Kina-kommentator, der fra 2005 til 2011 var DR's korrespondent i Beijing, Kina. I dag er han foredragsholder og Kina-journalist.

Uddannelse 
Jan Larsen er uddannet historiker (cand.phil. fra Københavns Universitet).

I 1973 kom han i mesterlære som journalist på dagbladet The West Australian, Perth. Han arbejdede sideløbende som korrespondent for Berlingske Tidende. Tilbage i Danmark var han freelance, bl.a. på Ungdomsredaktionen på P4 i P1 og blev i 1976 fastansat i Danmarks Radio (DR), hvor han var med i det team, der udviklede Københavns Radio til en nyhedskanal.

Karriere 
Han fik sin TV-debut som studievært ved kommunalvalget i 1981 og var med i redaktionen af det journalistiske underholdningsprogram Lørdagskanalen med Gorm og Gregers. Jan Larsen eksperimenterede på P1 med radiodokumentar og nye medieformer som mediekonsulent på Båndværkstedet. Han har rapporteret fra katastrofeområder som jordskælv i Tyrkiet og tsunamien i Indonesien.

I 1983 blev han ansat på TV Avisen, først på udlandsredaktionen og derefter i en årrække som arbejdsmarkeds- og erhvervsjournalist. Siden var han med til at udvikle TV Aktualitetsafdelingens Nyheds- og Søndagsmagasiner. Fra 1995-1999 var han redaktør på TV Avisen, men vendte tilbage til reportagen som nordisk korrespondent på TV Avisen i fem år fra 2000-2005.

Den 1. oktober 2005 blev Jan Larsen udstationeret som DR's første korrespondent i Kina, hvor han udover at dække udviklingen i Kina også var Asien-korrespondent for TV-Avisen med omfattende rejseaktivitet i Sydøstasien, Japan og Korea. Efter seks år som korrespondent med base i Beijing vendte Jan Larsen i 2011 tilbage som reporter på udenrigsmagasinet Horisont.

Han forlod DR i sommeren 2013 og driver nu virksomhed som foredragsholder og kommentator af forholdene og udviklingen i Kina. Han har siden marts 2016 været tilknyttet netmediet Point of View International som Kina-skribent. Som mediekonsulent har han beskæftiget sig med udviklingslandene og har haft mange opgaver og udstationeringer på DANIDA-projekter.

Bibliografi 
 Australien under Labour, Rabén och Sjögren, 1974;
 Freja 100 år, København 2016.

Referencer

Eksterne henvisninger 
 Jan Larsens hjemmeside
 Artikler af Jan Larsen

Journalister fra Danmark
Kina
Are You Lonesome Tonight?

"Are You Lonesome Tonight?" er en komposition fra 1926, skrevet af Roy Turk og Lou Handman. Sangen blev første gang indspillet i 1927 og er sidenhen indspillet i en række forskellige udgaver med bl.a. Al Jolson, Henry Burr, Vaughn Deleath, Blue Barron Orchestra (1950), Jaye P. Morgan (1959), Elvis Presley (1960 og senere), Donny Osmond (1974) og The Mavericks.

"Are You Lonesome Tonight?" består udelukkende af spørgsmål, så hver sætning ender med et spørgsmålstegn, bortset fra det kuriøse reciterede vers midt i sangen. Inspirationen hertil er hentet fra 2. akt, scene 7 i William Shakespeares skuespil As You Like It (Som man behager) fra 1599.

Elvis Presleys udgave 
Det er især med Elvis Presley, at sangen er kendt. Den blev indspillet samtidig med en anden af Presleys klassikere, "It's Now Or Never", i RCAs Studio B i Nashville, Tennessee den 3. april 1960 og derefter udsendt som A-side på en singleplade med "I Gotta Know" (af Paul Evans og Matt Williams) på B-siden. "Are You Lonesome Tonight?" lå på førstepladsen på hitlisten seks uger i træk og er solgt i ca. 5 millioner eksemplarer.

Den 24. september 2002 udgav RCA en CD med titlen "ELV1S 30 #1 HITS" (bemærk at 'i' i Elvis er erstattet af et 1-tal), hvor "Are You Lonesome Tonight?" var med. Denne nye CD blev, ligesom i sin tid sangene på den, nummer 1 på hitlisterne rundt om i verden, – 25 år efter kunstnerens død!

Presley sang sangen ved adskillige koncerter, og den blev mange gange udsendt på liveoptagelser herfra. En af disse er den såkaldte "Laughing Version" fra 26. august 1969, hvor Elvis får et grineflip på scenen under sin sang og alligevel forsøger at gennemføre nummeret.

Grammy-nomineringer 
"Are You Lonesome Tonight?" i Elvis Presleys udgave blev i 1961 nomineret til tre Grammy Awards, uden dog at vinde. De tre nomineringer var i kategorierne 'Male Vokal Performance – Single', 'Record of the Year' og 'Vokal Performance – Pop Single Artist'.

Dansksproget udgave 
Den danske gruppe Bamses Venner indspillede sin version af sangen med dansk tekst af Bjarne Gren Jensen. Den danske version hed "Er du langsom i nat" og blev udsendt på albummet Mælk og vin fra 1976.

Skuespilleren Frits Helmuth lancerede sin version af sangen i tv-showet Far og søn i 1964, hvor den danske gendigtning, skrevet af Benny Andersen, kom til at hedde "Har du drukket, min ven?". Senere genindspillede han den på albummet Tæt på fra 1982 og på live-albummet Ganske meget i “live” udsendt i 1993.

Andet 
Sangtitlen har inspireret til en bogtitel, nemlig Elvis Presley-kogebogen "Are You Hungry Tonight?" (opskrifter samlet af Brenda Arlene Butler), der giver opskriften på en lang række af de retter, som Elvis Presley foretrak.

Links 
 Sangteksten

Referencer 

Elvis Presley-sange
Popsange
Sange fra 1926
Risgårde Bredning

Risgårde Bredning er et ca. 20 km² stort farvand nord for Hvalpsund i Limfjorden. Risgårde Bredning grænser mod Himmerland i øst. Mod vest afgrænses Risgårde Bredning af Salling. Bredningen indsnævres mod syd af Store Rotholms sandflak til Hvalpsunds 1.500 m brede farvand.

Naturområder i Danmark
Limfjorden
Bredninger i Danmark
Langerak

Langerak er betegnelsen for Limfjordens østligste og smalle del mellem Aalborg og Hals. Langerak er et 30 kilometer langt og 1-2 kilometer bredt sund. 
Langeraks flodlignende løb blev dannet i slutningen af sidste istid, da landjorden omkring Langerak hævede sig.

Referencer 

Naturområder i Danmark
Limfjorden
Naturområder i Aalborg Kommune
Sunde i Danmark
Modus vivendi

Modus vivendi (latin: måde at leve på) betegner en (fredelig) tilstand af kompromis opnået mellem flere parter, der er uenige om et givent spørgsmål, men som i deres indbyrdes relationer opretholder en pragmatisk status quo, der tillader livet at gå videre. Begrebet anvendes bl.a. i John N. Grays politiske filosofi.

Inden for diplomatiet betegner modus vivendi en aftale, der har midlertidig eller provisorisk karakter, og som forventes afløst af mere forpligtende midler, som f.eks. en traktat. Våbenstilstand og overgivelse er således udslag af modus vivendi.

Latinske vendinger
Diplomati
Henry Dissing

Henry Dissing (1931 – 10. december 2009) var en dansk mykolog og specialist i bægersvampe. Han var i mange år lektor ved Københavns Universitet, hvor han forestod undervisningen om svampe i samarbejde med Morten Lange.

Standard-auktorbetegnelse for arter beskrevet af Henry Dissing:  Dissing

Udvalgte arter beskrevet af Henry Dissing 
 Urnula groenlandica
 Lathraeodiscus arcticus

Udvalgte videnskabelige værker 
 Dissing, Henry & Morten Lange (1962) Gasteromycetes of Congo. Bulletin du Jardin botanique de l'État à Bruxelles 32 (4): 325-416.
 Dissing, Henry (1966) The genus Helvella in Europe: with special emphasis on the species found in Norden. Dansk Botanisk Arkiv 25 (1): 1-172.
 Dissing, Henry, Lise Hansen, Knud Ramkær & Ulrik Søchting (1981) Introduktion til svampe. København, Nucleus. 144 s.
 Dissing, Henry (1981) Four new species of Discomycetes (Pezizales) from West Greenland. Mycologia 73 (2): 263-273.
 Dissing, Henry (1989) Mycological studies dedicated to Morten Lange. Opera Botanica 100. 274 s.
 Dissing, Henry & Sigmund Sivertsen (1988) Lathraeodiscus arcticus gen. nov. sp. nov. (order Pezizales): a new discomycete from North Greenland and Svalbard. Mycologia 80 (6): 832-836.

Ansatte ved Københavns Universitet
Botanikere fra Danmark
Mykologer fra Danmark
Danskere i 1900-tallet
Faglitterære forfattere fra Danmark
Dansksprogede forfattere fra Danmark
Alumni fra Københavns Universitet
Demetrios Poliorketes

Demetrios I, kaldet Poliorketes (; 336 f.Kr. – 283 f.Kr.), makedonsk konge og søn af Antigonos I den Enøjede. Demetrios regerede sammen med sin fader fra 306 f.Kr.- 301 f.Kr. og senere selv i årene 294 f.Kr.- 288 f.Kr. Han døde i 283 f.Kr. efter to års fangenskab. 

Demetrios I var søn af Antigonos I, der tidligere havde været general under Alexander den Store og var en af diadokerne (”efterfølgerne”). Efter Alexander den Stores død blev riget opsplittet i mindre kongedømmer, hvor Antigonos blev konge af Makedonien. I 312 f.Kr. tabte Demetrios et slag ved Gaza til Egyptens hersker Ptolemaios 1., men da han i 307 f.Kr. befriede Athen fra Demetrios af Falerons tyranni og genindførte demokratiet, blev han hyldet som en Gud i Athen. Dette afspejles på Demetrios’ portræt på mønter, hvor han er afbildet med horn ligesom Dionysos. 
Efter en sejr i 306 f.Kr. over den ptolemæiske flåde i et slag ud for Cyperns kyst, gjorde hans fader ham til medkonge af Makedonien. Demetrios forsøgte forgæves i år 305 f.Kr. at belejre øen Rhodos, hvilket gav ham tilnavnet Poliorketes (”belejreren”). I 302 f.Kr. rekonstituerede Demetrios det Korinthiske Forbund. 
Antigonos døde under Slaget ved Ipsos 301 f.Kr., der endte med et nederlag til Demetrios. Herefter blev deres rige i Lilleasien og Syrien delt. Demetrios havde et ønske om at genetablere faderens rige og i 294 f.Kr. blev han atter konge af Makedonien. I 288 f.Kr. oprustede han en stor flåde, hvilket fik Seleukos, Lysimachos og Ptolemæus I til at indgå en alliance mod ham. Makedonien blev invaderet og Demetrios blev fordrevet af Lysimachos og Pyrrhos. I 285 f.Kr. blev Demetrios taget til fange af Seleukos og efter to års fangenskab døde han i 283 f.Kr. af druk.

Eksterne henvisninger 

 
 Den Store Danske.dk

Konger fra Makedonien
Banoffee pie

Banoffee pie (også stavet banoffi, eller banoffy) er en engelsk dessertkage lavet af bananer, fløde, toffee og kogt mælkekondensat (eller dulce de leche). Bunden kan være enten en bagt bund eller lavet af smuldrede kiks og smør. Navnet er sammensat af banana og toffee.

Historie 
Ian Dowding og Nigel Mackenzie fra restaurant den sultne munk (The Hungry Monk) i Jevington i East Sussex hævder at have opfundet tærten i 1972. Restaurantens facade er forsynet med et blåt skilt der markerer dette. Opskriften spredtes, sammen med forskellige fortælling om dens oprindelse, og i 1994 begyndte en række supermarkeder at sælge den under navnet American Pie. Det fik Dowding og Mackenzie til at udlove en dusør på 10.000 pund til enhver der kunne modbevise deres krav på at have opfundet tærten.

Kilder

Eksterne links 
 "The Completely True and Utter Story of Banoffi Pie"  fra Ian Dowdings website

Desserter
Separatisme

Separatisme (af ) er et standpunkt, der går ind for politisk løsrivelse fra en stat med det sigte at etablere en ny uafhængig stat for den befolkningsgruppe, der bebor det territorum, der ønskes løsrevet. Befolkningsgruppen kan være defineret af kulturelle, etniske eller religiøse kendetegn, der danner grundlag for en national identitet. 

Separatisme kan være knyttet til ideen om ret til national selvbestemmelse. Princippet fik særlig betydning i tiden efter første verdenskrig, hvor det blev lagt til grund ved fredsslutningen og opdelingen af tidligere multietniske statsdannelser (eksempelvis Østrig-Ungarn) i selvstændige nationalstater. Retten til national selvbestemmelse blev efter anden verdenskrig indføjet i FN-pagten. Selv om hensigten i FN-pagten var frigørelse af kolonierne, kan princippet danne hjemmel for separatisme fra allerede selvstændige stater. 

Målet for separatisme kan være oprettelsen af en ny, selvstændig stat for den gruppe, der kæmper for løsrivelse. Kurdiske grupperingers kamp for løsrivelse fra Tyrkiet, Syrien, Iran og Irak, med det mål at grundlægge staten Kurdistan, er et eksempel på separatisme i en folkegruppe, som befolker flere stater. I europæiske nationalstater har der efter anden verdenskrig været stærke separatiske bevægelser i eksempelvis Baskerlandet, Korsika og Nordirland. I Catalonien opnåede separatistbevægelsen i 2017 at få gennemført en folkeafstemning om catalansk uafhængighed, der førte til en politisk krise i Spanien.
 
Målet for separatister kan også være irredentisme, det vil sige genforening med et andet land. Eksempler er nationalistiske grupperinger i Nordirland, som ønsker genforening med Irland og situationen i Slesvig i tiden fra 1864, hvor en stor gruppe dansksindede slesvigere ønskede genforening med den danske nationalstat.

Referencer 

Samfundsvidenskab
Nationalisme
Viskinge

Viskinge er en landsby beliggende på Nordvestsjælland i Viskinge Sogn ca. 12 km øst for Kalundborg i nærheden af Svebølle. Efter kommunalreformen i 1979 hørte Viskinge under den daværende Bjergsted Kommune og dermed under Skippinge Herred (Holbæk Amt). Siden kommunalreformen i 2007 har bebyggelsen tilhørt Kalundborg Kommune i Region Sjælland. 

Landsbyen er mest kendt for sin kirke  fra begyndelsen af 1200-tallet.

Der har tidligere været togforbindelse til og fra Viskinge, men trinbrættet blev nedlagt i 1960'erne, hvorefter tog blot kører gennem bebyggelsen. Nærmeste station er Svebølle.

Kendte personer, der er født i Viskinge

 Tidligere minister K.K. Steincke (1880-1963)
 Skuespiller Ebbe Trenskow (1937)

Kendte personer, der bosiddende i Viskinge (2009)
 Tidligere folketingsmedlem for Det Radikale Venstre, Ole Glahn

Note

Lokaliteter i Kalundborg Kommune
Byer og bydele med genforeningssten
Gjøl Bredning

Gjøl Bredning er betegnelsen for en bredning i Limfjorden mellem det østligste sund Langerak og mod vest Nibe Bredning.

I Gjøl Bredning ligger øen Egholm samt holmene Troldholme, Kytterne og Tagholme.

Se også 
 Gjøl

Referencer 

Naturområder i Danmark
Limfjorden
Bredninger i Danmark
Dr. Baker

Dr. Baker var en dansk house- og technogruppe der blev dannet i 1989 af de to djs og producere Kenneth Bager og Lasse "Illinton" Mosegaard. Senere blev Mosegaard erstattet af produceren Kenn "The Killer" Haunstoft, og sangerinderne Camilla og Charlotte Wisøfeldt kom med. Gruppen udsendte deres debutalbum, Global Kaos i 1992, der bl.a. indeholdt singlerne "Kaos" (1989) og "Turn Up the Music" (1991). Albummet solgte 110.000 eksemplarer.

På singlen "Kaos" deltager en 15 årig Natasja.

I 1996 gjorde Dr. Baker comeback med singlen "Alarm", denne gang med besætningen Kenneth Bager, Michael Pfundheller, og Camilla og Charlotte Wisøfeldt.

Diskografi

Album 
 Global Kaos (1992)

Singler 
 "Kaos" (1989)
 "Reality" (1990)
 "Turn Up the Music" (1991)
 "Inan" (1992)
 "Kaos" / Save Your Love for Me" (Remixes) (1992)
 "Vie La Vie" (1993)
 "Alarm" (1996)

Kilder 

Dancegrupper fra Danmark
Musikgrupper fra 1989
En forårsdag i helvede

En Forårsdag i Helvede er en dansk dokumentarfilm fra 1976 instrueret, skrevet og fortalt af Jørgen Leth. Filmen følger den 74. udgave af cykelløbet Paris-Roubaix i 1976 med fokus på deltagerne, organisatorerne og tilskuerne.

Paris-Roubaix er den mest berømte og dramatiske forårsklassiker. Meget af spændingen kommer fra de smalle, brostenstoppede veje, de såkaldte pavéer, der skaber kvælende støv, når solen skinner, og en dræbende mudderpøl, når det regner. For rytterne er det en stor udfordring at holde balancen og undgå punktering i det vanskelige terræn.

Filmen fanger ikke blot begivenhederne i løbet, men også atmosfæren. I begyndelsen introduceres stjernerne: Eddy Merckx, Roger De Vlaeminck (vinder i 1975), Freddy Maertens og Francesco Moser, samt deres respektive hjælperyttere. Filmen giver desuden et blik på løbsarrangørerne, en demonstration af afskedigede typografer, tilskuere, sportskommentatorer og mekanikere. Når rytterne når "L'Enfer du Nord" (Helvedet i nord), begynder udskillelsen. Ryttere punkterer, styrter og udfører taktiske manøvrer. I afslutningen på cykelstadionet i Roubaix har kun fire ryttere chancen for at vinde, herunder den italienske mester Moser og den forsvarende mester De Vlaeminck. Vinder bliver overraskende belgieren Marc Demeyer, der kørte sin egen chance, efter hans kaptajn Maertens udgik ved et styrt.

Efter løbet ser man en kort – og efter nutidens standarder temmelig moderat – ceremoni for vinderen. Herfra klippes til det fælles omklædningsrum, hvor de udmattede ryttere vasker sveden og støvet af sig, mens de giver interview. De ligner mænd, der har været en tur i helvede.

Eksterne henvisninger 
 

Dokumentarfilm fra Danmark
Paris-Roubaix
Danske film fra 1976
Film instrueret af Jørgen Leth
Apple Records

Apple Records' er et pladeselskab grundlagt af The Beatles i 1968, som en afdeling af Apple Corps Ltd. Det var oprindeligt planen, at pladeselskabet skulle fungere som en kanal for Beatles' og enkeltmedlemmernes kreative produktioner samt en række yderligere artister, herunder Mary Hopkin, James Taylor, Badfinger og Billy Preston. I praksis viste det sig, at selskabet hovedsageligt udgav Beatles' udgivelser.

The Beatles
Pladeselskaber fra Storbritannien
Danny Aiello

Daniel Louis "Danny" Aiello, Jr. (født 20. juni 1933 i Manhattan, New York City, død 12. december 2019) var en amerikansk skuespiller.

Aiello gjorde sig bemærket både på Broadway og med karakterroller i film, som gerne havde handlingen henlagt til hjembyen New York. Han spillede ofte folkelige eller truende skikkelser. Han havde mindeværdige biroller i bl.a. The Godfather Part II (1974), Once Upon a Time in America (Der var engang i Amerika, 1984), The Purple Rose of Cairo (Den røde rose fra Cairo, 1985) og Moonstruck (Lunefulde måne, 1987). Han var pizzarestauratør i Spike Lees Do the Right Thing (1989), brudens far i Lasse Hallströms Once Around (Svigersøn uden lige, 1991) og bypolitiker i City Hall (1996). Aiello leverede også virkningsfulde rollepræstationer i kriminalfilm som Hudson Hawk (Hudson Hawk: Mestertyven, 1991), Léon (1994) og Lucky Number Slevin (2006).

Referencer

Eksterne henvisninger 
 
 Officielle hjemmeside

Skuespillere fra New York
Personer fra New York City
Italiensk-amerikanere
China Daily

China Daily (kinesisk: 中国日报, pinyin: Zhōngguó Rìbào) er en engelsksproget avis, der udgives i Folkerepublikken Kina.

Avisen blev grundlagt i 1981 af Kinas kommunistiske parti, der stadig er dens ejer. Den fungerer således som talerør for regeringen. China Daily er den første og største engelsksprogede avis i landet. 

Oplaget er ca. 200.000, hvoraf en tredjedel sælges i udlandet. Som konsekvens heraf trykkes en del af oplaget i Shanghai og New York City. Koncernen står bag 11 andre udgivelser, bl.a. magasiner og ugeblade.

Eksterne henvisninger 
 China Dailys hjememside

Aviser fra Kina
Etableret i 1981
Virksomheder i Beijing
Aleksandra Ivanovskaja

Aleksandra Ivanovskaja (, ; født 1989 i Komsomolsk ved Amur) er en russisk skønhedsdronning, vinder af Miss Rusland 2005. Hun repræsenterede Khabarovsk i den fjernøstlige del af Rusland. Aleksandra blev nummer et i konkurrencen hvori medvirkede 50 deltagere fra alle egne af Rusland. Hun var 16 år på tidspunktet selvom reglerne siger at man skal være fyldt 18. Hun er kendt for sit ekstremt lange kraftige hår og hårfletning. Hun blev senere fejlagtigt beskyldt for at have deltaget i en pornofilm.

Eksterne henvisninger 
 Russia Names Its Beauty , Kommersant, 26. december 2005 
 Alexandra Ivanovskaya crowned Miss Russia 2005, People’s Daily, 27. december 2007

Deltagere i Miss Rusland
Personer fra Sovjetunionen
Personer fra Khabarovsk
TrygFonden Kystlivredning

TrygFonden Kystlivredning er navnet på den kystlivredningstjeneste, som hvert år stiller livreddere og livredningsmateriel til rådighed på strande rundt om i Danmark, med det formål at forbedre sikkerheden på de danske badestrande og havnebade. TrygFonden Kystlivredning har eksisteret siden 1998 og er et ikke-kommercielt samarbejde mellem TrygFonden og Dansk Svømmeunion. I starten hed tjenesten Tryg på stranden, men skiftede i 2007 navn til TrygFonden Kystlivredning. Hver sommer er der ca. 200 livreddere fra TrygFonden Kystlivredning fordelt på 36 strande og havnebade. Livredderne er uddannet efter standarder, der er certificeret af det internationale livredningsforbund International Life Saving Federation (ILS). TrygFonden Kystlivredning stiller desuden redningskranse til rådighed ved badesteder, havne og søer. I dag hænger der omkring 5.000 redningskranse rundt om i landet. 

I 2013 gennemførte livredderne 49.644 aktioner, hvoraf 26 betragtes som livreddende. Livreddere fra TrygFondens LivredderPatrulje tager hver sommer rundt i landet og viser strandgæsterne, hvordan man bjerger en nødstedt, demonstrerer livreddende førstehjælp og oplyser om sikker færdsel på stranden. TrygFonden driver desuden, sammen med Dansk Svømmeunion, hjemmesiden www.respektforvand.dk, der handler om sikkerhed i og omkring vand. Hjemmesiden oplyser bl.a. om baderåd, livreddertårnenes placeringer og gode råd om revlehuller (hestehuller) i vandet.

Årlig druknestatistik 

TrygFonden udarbejder årligt en druknestatistik i samarbejde med Statens Institut for Folkesundhed. Statistikken fortæller hvor, hvorfor og hvordan drukneulykker sker, og hvem der drukner.

Svømmeren Lotte Friis er ambassadør for TrygFonden Kystlivredning.

Eksterne henvisninger 
 TrygFonden Kystlivredning
 respektforvand.dk – hjemmeside om vandsikkerhed
 bliv-livredder.nu – rekrutteringsside for nye livreddere

Sikkerhed
Vand
Livredning
100 dage

Ikke at forveksle med De hundrede dage, en historisk begivenhed i 1815

"100 dage" er en sang af den danske sanger Thomas Helmig og sangerinde Medina, der blev udgivet den 28. september 2009, som førstesingle fra Helmigs 14. studiealbum Tommy Boy.

Hitlisteplacering

Referencer 

Singler fra 2009
Sange af Medina
Sange af Thomas Helmig
Chris Gueffroy

Chris Gueffroy (21. juni 1968 – 5./6. februar 1989) var sidste offer for grænsesoldaternes skud ved Berlinmuren. Chris prøvede forgæves at flygte fra Øst- til Vesttyskland kun få måneder før murens fald.

Eksterne henvisninger 

Personer fra Tyskland